รมว.ทรัพย์ เชิญชวนคนไทยลดใช้กระทงทำจากโฟม มาใช้วัสดุที่ทำจากธรรมชาติ เพื่อลดปริมาณขยะ
รมว.ทรัพย์ เชิญชวนคนไทยลดใช้กระทงทำจากโฟม มาใช้วัสดุที่ทำจากธรรมชาติ เพื่อลดปริมาณขยะนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงประเพณีลอยกระทง ประจำปี 2562 ตรงกับวันที่ 11 พฤศจิกายนนี้ว่า อยากเชิญชวนคนไทยทั่วประเทศช่วยกันลดการใช้กระทงที่ทำจากพลาสติกและโฟม แล้วหันมาใช้วัสดุที่ทำจากธรรมชาติและย่อยสลายแล้วไม่เป็นอันตรายต่อแม่น้ำลำคลองเน่าเสียและสัตว์น้ำต่างๆ เช่น ใบตอง ต้นกล้วย โดยเฉพาะพื้นที่จังหวัดสุพรรณบุรีจะนำร่องปีนี้ลอยกระทงปลอดโฟม เพื่อลดปริมาณขยะที่จะลงสู่แม่น้ำลำคลองแล้วไหลลงปากแม่น้ำและทะเลด้วย เพื่อเป็นการแสดงความขอบคุณแม่น้ำและพระแม่คงคาอย่างแท้จริง ด้วยการอนุรักษ์และรักษาแม่น้ำลำคลองด้วยการไม่ทิ้งขยะลงแม่น้ำลำคลองนายธรณ์ ธำรงนาวาสวัสดิ์  รองคณบดี คณะประมง มหาวิทยาลัยเกษตรศาสตร์ กล่าวว่า การใช้กระทงโฟมลอยกระทงเพียง 5 นาที กลับสร้างขยะทะเลนานถึง 50 ปี จึงอยากให้ประชาชนหยุด หรือลดการใช้กระทงที่ทำจากโฟม แม้ว่าแนวโน้มช่วง 2 ปีที่ผ่านมาการใช้กระทงโฟมลดลงมากก็ตาม แต่ยังคงเหลือกระทงโฟมมากถึงเกือบ 40,000 ใบต่อปีช่วงประเพณีลอยกระทง พบว่าบางส่วนไหลลงทะเลจนกระทบต่อชีวิตสัตว์ทะเลหายากตายจำนวนมาก ภาพรวมปีนี้ประเทศไทยสูญเสียเต่าทะเลไปแล้ว 400 ตัว ยังไม่นับรวมโลมา วาฬ พะยูน ถือว่าเป็นการสูญเสียสัตว์ทะเลหายากมากที่สุดเท่าที่เคยเกิดขึ้นมา